VENDIM
Nr. 82, datë 8.2.2017

PËR PËRCAKTIMIN E PROCEDURAVE TË DORËZIMIT VULLNETAR TË ARMËVE TË ZJARRIT TË ÇDO LLOJI DHE TRAJTIMIN E TYRE NGA STRUKTURAT E POLICISË SË SHTETIT

Në mbështetje të nenit 100 të Kushtetutës dhe të pikës 2, të nenit 7, tëligjit nr. 141/2016, “Për dhënie amnistie”, me propozimin e ministrit të Punëve të Brendshme, Këshilli i Ministrave

VENDOSI:

I. STRUKTURAT PËRGJEGJËSE PËR NDJEKJEN DHE ADMINISTRIMIN E PROCESIT TË DORËZIMIT VULLNETAR TË ARMËVE TË ZJARRIT TË ÇDO LLOJI
1. Policia e Shtetit, në Ministrinë e Punëve të Brendshme, është përgjegjëse për grumbullimin, evidentimin, administrimin e armëve e të materialeve të tjera luftarake, të dorëzuara vullnetarisht nga personat. Përkatësisht, në Policinë e Shtetit, strukturat përgjegjëse për ndjekjen e procesit të dorëzimit vullnetar, marrjes në dorëzim dhe administrimin e armëve të zjarrit, të lëndëve plasëse e të materialeve të tjera luftarake janë:
a) Në Drejtorinë e Policisë së Shtetit:
i) Drejtoria e Rendit Publik, në Drejtorinë e Përgjithshme për Sigurinë Publike, për monitorimin e procesit të dorëzimit vullnetar, për zbatimin e procedurave gjatë marrjes në dorëzim të armëve të zjarrit e të materialeve të tjera luftarake;
ii)  Sektori  i  marrëdhënieve  me  publikun,  në  Drejtorinë  e  Bashkëpunimit  Ndërkombëtar  dhe
Marrëdhënieve me Publikun, për komunikimin me institucionet e tjera, mediat dhe publikun;
iii) Drejtoria Ekonomike, në Drejtorinë e Përgjithshme për Shërbimet Mbështetëse, për evidentimin, magazinimin, administrimin, deri në dorëzimin në magazinat e Forcave të Armatosura;
iv) Salla e komandimit, në Drejtorinë e Përgjithshme për Sigurinë Publike, për grumbullimin e informacionit nga drejtoritë vendore të policisë, përpunimin e rezultateve dhe raportimin në komunikatën ditore të Policisë së Shtetit.
b) Në drejtoritë vendore të policisë:
i) Sektori i rendit publik, në Drejtorinë Vendore të Policisë, për monitorimin e procesit të dorëzimit vullnetar, për zbatimin e procedurave gjatë marrjes në dorëzim nga qytetarët në banesat e tyre, duke u mbështetur edhe nga të gjithë sektorët e tjerë në varësi të Drejtorisë Vendore të Policisë;
ii) Sektori i marrëdhënieve me publikun, në Drejtorinë Vendore të Policisë, për komunikimin me institucionet e tjera, mediat dhe publikun në juridiksionin e Drejtorisë Vendore të Policisë;
iii) Sektori ekonomik, në Drejtorinë Vendore të Policisë, për evidentimin, magazinimin, administrimin e armëve e të materialeve të tjera luftarake, deri në dorëzimin në magazinat e Forcave të Armatosura;
iv) Salla e komandimit, në Drejtorinë Vendore të Policisë, për grumbullimin e informacionit nga strukturat në varësi të saj, përpunimin e rezultateve dhe raportimin në komunikatën ditore të Drejtorisë Vendore të Policisë, në sallëne komandimit, në Drejtorinë e Përgjithshme për Sigurinë Publike të Policisë së Shtetit;
v) Komisariatet/stacionet e policisë në varësi të drejtorive vendore të policisë, të cilat do të punojnë në terren, duke trokitur derë më derë te qytetarët dhe do të bëjnë thirrje për dorëzimin vullnetar të armëve e të municioneve luftarake.
2. Ministria e Mbrojtjes, e cila është përgjegjëse për marrjen në dorëzim të armëve e të materialeve të tjera luftarake, të grumbulluara nga Policia e Shtetit, dhe trajtimin e tyre sipas legjislacionit në fuqi.
II. PROCEDURAT QË DO TË NDIQEN GJATË PROCESIT TË DORËZIMIT VULLNETAR TË ARMËVE TË ZJARRIT TË ÇDO LLOJI

3. Procedura e njoftimit/deklarimit nga personat në strukturat e Policisë së Shtetit:
3.1  Personat, që disponojnë armë zjarri dhe materiale të tjera luftarake pa leje dhe që shprehin dëshirën për t’i dorëzuar vullnetarisht ato, njoftojnë paraprakisht në strukturën më të afërt të drejtorisë, komisariatit, stacionit të Policisë së Shtetit, në një nga mënyrat e mëposhtme:
a) Telefonojnë direkt në numrat e telefonit 112 (për Tiranën) ose 129 të sallave të komandimit pranë drejtorive vendore të policisë/ komisariateve të policisë/stacioneve të policisë, duke dhënë adresën e saktë se ku e mban armën e zjarrit apo materiale të tjera luftarake që dëshiron të dorëzojë, sasinë, llojin që disponon dhe orën kur janë të gatshëm për t’i dorëzuar vullnetarisht ato;
b) Paraqiten personalisht pranë zyrave të shërbimit të qytetarëve/shërbimin e informacionit pranë strukturës vendore policore më të afërt, duke plotësuar një deklaratë me të dhënat dhe adresën e saktë të tij, vendin, sasinë dhe llojin e armës apo materialeve të tjera luftarake që dëshiron të dorëzojë vullnetarisht. c)  Në  rrugë  elektronike,  duke  dërguar  e-mail  në  adresat  elektronike  të  Policisë  së  Shtetit
(policiaeshtetit@gmail.com)apo komisariatit dixhital.
3.2 Në momentin e deklarimit, punonjësi i policisë udhëzon personin që nuk duhet të qarkullojë me armën e zjarrit apo materiale të tjera luftarake, deri në paraqitjen e punonjësit të policisë për marrjen në dorëzim të tyre.
3.3 Shtetasi, që ka deklaruar në strukturat e policisë për disponimin e armës së zjarrit të çdo lloji apo materialeve të tjera luftarake, i mban ato në ambientin që ka deklaruar, deri në momentin e marrjes në dorëzim nga punonjësi i policisë sipas procedurave të përcaktuara në këtë vendim.
4. Marrja në dorëzim e armës së zjarrit dhe materialeve të tjera luftarake nga punonjësi i Policisë së
Shtetit:
4.1 Policia e Shtetit, pas marrjes së informacionit nga personi se ai disponon një armë zjarri, municione luftarake, lëndë plasëse apo materiale të tjera luftarake pa lejen e organeve kompetente, të cilat dëshiron t’i dorëzojë, organizon masat për dorëzimin e tyre, si më poshtë vijon:
a) Brenda 24 orëve në adresën e dhënë nga personi paraqitet punonjësi i policisë (ndihmësspecialisti i policimit në komunitet);
b) Punonjësi i policisë (ndihmësspecialisti i policimit në komunitet) përpilon procesverbalin e marrjes në dorëzim të armës/materialeve të tjera luftarake, i cili mbahet në dy kopje dhe pasi nënshkruhet një kopje e tij i jepet personit;
c) Në raste të veçanta, kur shtetasi që disponon armë zjarri apo materiale të tjera luftarake dëshiron t’i dorëzojë ato, por kërkon të mos nënshkruajë procesverbalin e dorëzimit, duhet të jenë prezent jo më pak se dy punonjës policie, të cilët nënshkruajnë procesverbalin dhe pasqyrojnë refuzimin e nënshkrimit nga personi;
ç) Punonjësi i policisë, i cili ka marrë në dorëzim armën apo materiale të tjera luftarake, i dorëzon menjëherë në magazinën e armatimit të strukturës vendore të Policisë së Shtetit, të shoqëruar me procesverbalin, duke informuar sallën e komandimit.
5. Gjetja e armëve të zjarrit dhe materialeve të tjera luftarake në ambiente të ndryshme:
5.1 Në rast të konstatimit të armëve të zjarrit apo materialeve të tjera luftarake në vende /ambiente të ndryshme, strukturat e Policisë së Shtetit do të kryejnë veprimet procedurale sipas Kodit të Procedurës Penale.
6. Ekspertimi balistik i armëve të zjarrit të dorëzuara vullnetarisht:
6.1 Të gjitha armët e zjarrit të dorëzuara vullnetarisht i nënshtrohen ekspertimit balistik sipas procedurave standarde për këtë qëllim.
III. REGJISTRIMI, ADMINISTRIMI I ARMËVE TË ZJARRIT TË ÇDO LLOJI DHE MATERIALEVE TË TJERA LUFTARAKE TË DORËZUARA
7. Struktura përgjegjëse për magazinimin, administrimin, grumbullimin dhe asgjësimin e armëve e të materialeve të tjera luftarake:
7.1Ministria e Punëve të Brendshme (Drejtoria e Policisë së Shtetit) është përgjegjëse për grumbullimin,

evidentimin, administrimin e armëve e të materialeve të tjera luftarake, të dorëzuara vullnetarisht. Administrimi i armëve dhe i materialeve të tjera luftarake bëhet në magazinat e armatimit, në kolonë të veçantë si armë të dorëzuara nga shtetasit. Regjistrimi i tyre bëhet në regjistra dhe në sistemin elektronik të regjistrimit të armëve.
7.2Armatimi dhe materialet e tjera luftarake të grumbulluara nga Ministria e Punëve të Brendshme i dorëzohen Ministrisë së Mbrojtjes, e cila bën trajtimin e mëtejshëm të tyre, sipas legjislacionit në fuqi.
IV. BASHKËPUNIMI ME INSTITUCIO-NET, MEDIAN DHE PUBLIKUN
8. Njoftimi për rezultatet e procesit të dorëzimit të armëve të zjarrit dhe materialeve të tjera luftarake:
8.1 Të gjitha armët e zjarrit apo materialet e tjera luftarake të grumbulluara nga strukturat e Policisë së
Shtetit do të evidentohen dhe do të raportohen çdo ditë në komunikatën e Policisë së Shtetit.
8.2 Policia e Shtetit në nivel qendror dhe vendor komunikon me publikun për procesin dhe rezultatet e evidentuara.

9. Bashkëpunimi me institucionet, median dhe publiku:
9.1 Në procesin e sensibilizimit dhe dorëzimit vullnetar të armëve të zjarrit e të materialeve të tjera luftarake, drejtuesit vendorë të policisë bashkëpunojnë me prefektin e qarkut, kryetarin e bashkisë, drejtuesit e njësive administrative, drejtoritë arsimore, institucione të tjera shtetërore, organizatat e të drejtave të njeriut, institucionet fetare, ato të shoqërisë civile dhe mediat, të cilat ngarkohen ose jo me detyra në këtëproces.
V. DISPOZITA TË FUNDIT
10. Miratimi i modelit të deklaratës dhe i procesverbalit për dorëzimin e armës së zjarrit dhe materialeve të tjera luftarake:
10.1 Drejtori i Policisë së Shtetit, brenda 3 (tri) ditëve nga hyrja në fuqi e këtij vendimi, miraton modelin e deklaratës dhe të procesverbalit që përpilojnë punonjësit e Policisë së Shtetit në procesin e dorëzimit vullnetar të armëve të zjarrit e të materialeve të tjera luftarake.
11. Magazinimi i armëve të zjarrit dhe materialeve luftarake:
11.1 Armatimi dhe materialet e tjera luftarake, të grumbulluara nga Ministria e Punëve të Brendshme, dorëzohen në vendin e përcaktuar nga Ministria e Mbrojtjes.
Ky vendim hyn në fuqi pas botimit në Fletoren Zyrtare.
ZËVENDËSKRYEMINISTRI
Niko Peleshi
